ઘનશ્યામે પુસ્તક ઉપર હાથ મૂકીને પોતાના અંતરમાં રહેલી સુષુપ્ત જ્ઞાનશક્તિને પ્રગટ કરી દીધી હતી. દરેક માતા પિતાના મનમાં સહજ ભાવ હોય કે બાળક અમારા જેવું થાય. અમારા વારસાને જાળવે. ધર્મદેવ સહજ સ્વભાવે બ્રાહ્મણધર્મને વરેલા હતા. જ્ઞાનોપાસના એમનાં જીવનનું મહત્ત્વનું અંગ હતું અને એટલે જ પોતાના પુત્રે જ્યારે પુસ્તક ઉપર હાથ મૂક્યો ત્યારે એમના અંતરમાં મહર્ષિ માર્કંડેયના શબ્દો પડઘાવા લાગ્યા, ‘આ બાળક મહાજ્ઞાની થશે.’ ધર્મદેવના અંતરમાં આનંદ થઇ રહ્યો હતો કે, ‘મારો ઘનશ્યામ મારા જ્ઞાનવારસાનું જતન કરશે.